ՀԻՄՆԱՎՈՐՈՒՄ

«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2026 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ՎԵՐԱԲԱՇԽՈՒՄ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2025 ԹՎԱԿԱՆԻ ԴԵԿՏԵՄԲԵՐԻ 25-Ի N 1910-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ԵՎ ՇՐՋԱԿԱ ՄԻՋԱՎԱՅՐԻ ՆԱԽԱՐԱՐՈՒԹՅԱՆԸ ԳՈՒՄԱՐ ՀԱՏԿԱՑՆԵԼՈՒ ՄԱՍԻՆ» ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ
1. Ընթացիկ իրավիճակը և իրավական ակտի ընդունման անհրաժեշտությունը

Հայաստանի Հանրապետությունը 2026 թվականին հյուրընկալելու է ՄԱԿ-ի «Կենսաբանական բազմազանության մասին» կոնվենցիայի (CBD) Կողմերի 17-րդ համաժողովը (COP17): Ներկայումս ակտիվ ընթացքի մեջ է կազմակերպչական աշխատանքները։ Ներկայացվող որոշման նախագիծը հանդիսանում է ի հավելումն ՀՀ կառավարության 2026 թվականի հուլիսի 2-ին 981-Ն որոշման, ինչով հատկացվել են միջոցներ միջոցառման կազմակերպման համար։ Քանի որ ծախսերը նախապես հաշվարկել հնարավոր չէ, ուստի Կապույտ գոտու կազմակերպչական ծառայությունների գնման համար շրջանակային պայմանագիր է կնքվել «Դոպինգ Սփեյս» ՍՊԸ-ի հետ և ծառայությունների յուրաքանչյուր խմբի մասով պայմանագրի շրջանակներում կնքվում են առանձին համաձայնագրեր, որոնք էլ ներկայացվում են կառավարությանը պահուստային ֆոնդից ֆինանսական միջոցների ստացման նպատակով։
Ինչպես նախորդ դեպքում՝ ըստ պայմանագրի կատարողի հետ յուրաքանչյուր բաղադրիչի մասով կնքված համաձայնագրով նախատեսվում է ֆինանսավորումն իրականացնել կանխավճարային սկզբունքով (90%-ը համաձայնագրի կնքումից հետո, իսկ 10%-ը հաշվետովությունից հետո)։ Ներկայացված կնքված համաձայնագրերի (կցվում է) ընդհանուր գումարը կազմում է 3 513 916.6 հազար դրամ, որից 873 119.1 հազար դրամը ֆինանսավորվել է առկա միջոցներից և հետագա աշխատանքների անխափան կազմակերպման համար անհրաժեշտ է կառավարության պահուստային ֆոնդից հատկացնել ևս 2 640 797.5 հազար դրամ ֆինանսական միջոցներ։
Հիմք ընդունելով ՀՀ կառավարության 2017 թվականի մայիսի 4-ի N 526-Ն որոշման 1-ին կետով հաստատված՝ գնումների գործընթացի կազմակերպման կարգի 23-րդ կետի 4-րդ ենթակետով նախատեսված ցանկի 44-րդ կետը, Կառավարության 2025 թվականի օգոստոսի 21-ի N 1187-Ա որոշմամբ (կցվում է) թույլատրվել է շրջակա միջավայրի նախարարությանը 2026 թվականին Հայաստանի Հանրապետությունում կայանալիք Միավորված ազգերի կազմակերպության Կենսաբազմազանության մասին կոնվենցիայի կողմերի 17-րդ համաժողովի (COP-17) կազմակերպման և անցկացման մասնագիտացված ծառայության ձեռքբերումն իրականացնել մեկ անձից գնման ձևով: Որոշման նախագծով պահանջվող գումարը ներառված է Կառավարության 2025 թվականի օգոստոսի 21-ի N 1187-Ա որոշմամբ տրամադրված թույլտվության ծախսերում։
2. Առաջարկվող կարգավորման բնույթը
Առաջարկվում է՝ 2026 թվականի պետական բյուջեի «1071. Շրջակա միջավայրի ոլորտում պետական քաղաքականության մշակում, ծրագրերի համակարգում և մոնիտորինգ» ծրագրի «11005. Կենսաբազմազանության մասին կոնվենցիայի կողմերի 17-րդ համաժողովի (COP17) կազմակերպում և անցկացում» միջոցառման կազմակերպման համար Կառավարության պահուստային ֆոնդից Շրջակա միջավայրի նախարարությանը հատկացնել լրացուցիչ 2 640 797.5 հազար դրամ։

3. Ակնկալվող արդյունքը

«Կենսաբանական բազմազանության մասին» կոնվենցիայի կողմերի 17-րդ համաժողովի (COP 17) հետ կապված միջոցառման պատշաճ կազմակերպում։

4. Նախագծի մշակման գործընթացում ներգրավված ինստիտուտները և անձինք

Շրջակա միջավայրի նախարարություն։

5. Տեղեկատվություն լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին
Սույն որոշման նախագծի ընդունմամբ պետական բյուջեում ծախսերի կամ եկամուտների փոփոխություններ նախատեսված չեն:

6. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ

Ներկայացված նախագիծը բխում է՝ Կառավարության 2021-2026թթ. ծրագրի 4.10 բաժնի՝ «շրջակա միջավայրի կառավարման ոլորտում գործող միջազգային կառույցների հետ շարունակական համագործակցությունը, նոր նախաձեռնություններին մասնակցությունը,» ուղղությունից։
